

**ข้อบังคับมหาวิทยาลัยธรรมศาสตร์**

**ว่าด้วยสภาอาจารย์ พ.ศ. ๒๕๖๓**

**----------------------------------------**

โดยที่สมควรกําหนดจํานวน คุณสมบัติ หลักเกณฑ์ วิธีการเลือก วาระการดํารงตําแหน่ง   
และการพ้นจากตําแหน่งของประธานและกรรมการ ตลอดจนการประชุมและวิธีดําเนินงานของสภาอาจารย์   
ตามมาตรา ๓๓ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘

อาศัยอํานาจตามความในมาตรา ๒๓ และมาตรา ๓๑ วรรคสอง แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ และโดยมติสภามหาวิทยาลัยธรรมศาสตร์ในการประชุมครั้งที่ ๔/๒๕๖๓   
เมื่อวันที่ ๑๘ พฤษภาคม ๒๕๖๓ เห็นชอบให้ออกข้อบังคับไว้ดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยสภาอาจารย์ พ.ศ. ๒๕๖๓”

**ข้อ ๒** ข้อบังคับฉบับนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ให้ยกเลิกข้อบังคับมหาวิทยาลัยธรรมศาสตร์ว่าด้วยสภาอาจารย์ พ.ศ. ๒๕๕๙

**ข้อ ๔** ในบังคับนี้

“ พนักงานมหาวิทยาลัยสายวิชาการ” หมายความว่า ข้าราชการพลเรือนในสถาบันอุดมศึกษา พนักงานมหาวิทยาลัย พนักงานเงินรายได้ที่เป็นคณาจารย์ประจําของมหาวิทยาลัย และพนักงานมหาวิทยาลัย  
สายวิชาการ ตามข้อบังคับมหาวิทยาลัยธรรมศาสตร์ว่าด้วยการบริหารบุคคลพนักงานมหาวิทยาลัย

“ส่วนงาน” หมายความว่า ส่วนงานของมหาวิทยาลัยที่มีหน้าที่จัดการศึกษาซึ่งมีคณาจารย์ประจําของมหาวิทยาลัยสังกัดอยู่

“ผู้ดํารงตําแหน่งบริหารมหาวิทยาลัยหรือส่วนงาน” หมายความว่า อธิการบดี รองอธิการบดี   
ผู้ช่วยอธิการบดี คณบดี รองคณบดี ผู้ช่วยคณบดี ผู้อํานวยการส่วนงาน รองผู้อํานวยการส่วนงาน   
ผู้ช่วยผู้อํานวยการส่วนงาน หัวหน้าภาควิชา รองหัวหน้าภาควิชา หรือตําแหน่งที่เรียกชื่ออย่างอื่นที่มีฐานะเทียบเท่า

“คณะกรรมการดําเนินการเลือกตั้ง” หมายความว่า คณะกรรมการดําเนินการเลือกตั้ง  
สภาอาจารย์

**ข้อ ๕** ให้อธิการบดีรักษาการตามข้อบังคับนี้ และให้มีอํานาจออกประกาศกําหนดวิธีการปฏิบัติตามข้อบังคับนี้

**หมวด ๑**

**อํานาจหน้าที่**

**ข้อ ๖** ให้สภาอาจารย์มีอํานาจหน้าที่ดังต่อไปนี้

(๑) เสนอแนะและให้คําปรึกษาแก่สภามหาวิทยาลัยและอธิการบดีในการบริหารกิจการทั้งปวงของมหาวิทยาลัยโดยเฉพาะอย่างยิ่งเรื่องต่อไปนี้

(ก) นโยบายและมาตรฐานทางวิชาการของมหาวิทยาลัย

(ข) มาตรฐานทางจริยธรรม สวัสดิภาพและสวัสดิการ

(ค) นโยบายและแผนพัฒนามหาวิทยาลัย

(๒) ส่งเสริมจริยธรรมของพนักงานมหาวิทยาลัยสายวิชาการ

(๓) ส่งเสริมความสัมพันธ์อันดีระหว่างมหาวิทยาลัยกับพนักงานมหาวิทยาลัยสายวิชาการ  
และระหว่างพนักงานมหาวิทยาลัยสายวิชาการด้วยกัน

(๔) ส่งเสริมการพัฒนาพนักงานมหาวิทยาลัยสายวิชาการ

(๕) ดําเนินการเพื่อให้พนักงานมหาวิทยาลัยสายวิชาการได้รับการปฏิบัติอย่างถูกต้อง  
และเป็นธรรมจากมหาวิทยาลัย ส่วนงาน หรือผู้บังคับบัญชา

(๖) ปฏิบัติหน้าที่อื่นตามที่สภามหาวิทยาลัยหรืออธิการบดีมอบหมาย

**หมวด ๒**

**องค์ประกอบ คุณสมบัติ และวาระ**

**ข้อ ๗** ให้สภาอาจารย์ประกอบด้วยกรรมการสองประเภท ได้แก่

(๑) กรรมการสภาอาจารย์ประเภทผู้แทนส่วนงานส่วนงานละหนึ่งคน

(๒) กรรมการสภาอาจารย์ประเภททั่วไปจํานวนหนึ่งในสามของจํานวนกรรมการสภาอาจารย์ประเภทผู้แทนส่วนงาน หรือจำนวนใกล้ที่สุดของหนึ่งในสาม

**ข้อ ๘** กรรมการสภาอาจารย์ต้องไม่มีลักษณะต้องห้าม ดังต่อไปนี้

(๑) เป็นผู้ดํารงตําแหน่งบริหารมหาวิทยาลัย หรือส่วนงาน

(๒) เป็นผู้อยู่ระหว่างได้รับอนุมัติให้ลาไปศึกษา ฝึกอบรม ปฏิบัติการวิจัย หรือปฏิบัติการ  
หรือปฏิบัติงานในส่วนราชการ หน่วยงาน หรือองค์กรอื่น เป็นเวลาตั้งแต่หกเดือนขึ้นไป

(๓) เป็นผู้ต้องถูกดําเนินการทางวินัยอย่างร้ายแรงหรือจรรยาบรรณอย่างร้ายแรง   
โดยมีคําสั่งแต่งตั้งคณะกรรมการสอบสวนวินัยอย่างร้ายแรง หรือคณะกรรมการสอบสวนทางจรรยาบรรณ  
อย่างร้ายแรงตามข้อบังคับมหาวิทยาลัยว่าด้วยวินัยของพนักงานมหาวิทยาลัย หรือข้อบังคับว่าด้วยจรรยาบรรณของพนักงานมหาวิทยาลัย แล้วแต่กรณี และยังอยู่ระหว่างขั้นตอนการพิจารณาของมหาวิทยาลัย

**ข้อ ๙** กรรมการสภาอาจารย์มีวาระการดํารงตําแหน่งคราวละสองปี

กรรมการสภาอาจารย์ที่มาจากการเลือกตั้งแทนตําแหน่งที่ว่างลง ให้มีวาระการดํารงตําแหน่งเท่ากับวาระการดํารงตําแหน่งของผู้ซึ่งตนแทน

**ข้อ ๑๐** นอกจากการพ้นตําแหน่งตามวาระ กรรมการสภาอาจารย์พ้นจากตําแหน่งเมื่อ

(๑) ตาย

(๒) ลาออก

(๓) พ้นสภาพการเป็นพนักงานมหาวิทยาลัยสายวิชาการ

(๔) มีลักษณะต้องห้ามของการเป็นกรรมการสภาอาจารย์ ตามข้อ ๘

(๕) กรรมการสภาอาจารย์ประเภทผู้แทนส่วนงานโอนย้ายไปอยู่ในสังกัดส่วนงานอื่น เว้นแต่กรณี  
การโอนย้ายให้ไปช่วยปฏิบัติงานในส่วนงานอื่น หรือหน่วยงานอื่นเป็นระยะเวลาไม่เกิน ๖ เดือน

(๖) สภาอาจารย์มีมติให้พ้นจากตําแหน่งด้วยคะแนนเสียงไม่น้อยกว่าสองในสาม  
ของจํานวนกรรมการสภาอาจารย์ที่มีอยู่ เนื่องจากกระทําการอันนํามาซึ่งความเสื่อมเสียเกียรติศักดิ์ของตําแหน่งกรรมการสภาอาจารย์ หรือแก่กิจการของสภาอาจารย์ หรือแก่ชื่อเสียงของมหาวิทยาลัย

(๗) ขาดประชุมสามครั้งติดต่อกันโดยไม่แจ้งเหตุผลอันสมควรเป็นลายลักษณ์อักษร  
ให้ประธานสภาอาจารย์ทราบก่อนการประชุม หรือภายในสิบห้าวันนับแต่วันประชุม

(๘) ยุบเลิกส่วนงานที่ตนสังกัดอยู่ในเวลาที่ได้รับเลือกตั้ง

**หมวด ๓**

**การเลือกตั้ง**

**ข้อ ๑๑** การเลือกตั้งกรรมการสภาอาจารย์ให้ปฏิบัติตามหลักเกณฑ์และวิธีการที่กําหนดไว้  
ในข้อบังคับนี้ และตามประกาศของคณะกรรมการดําเนินการเลือกตั้ง

**ข้อ ๑๒** ให้พนักงานมหาวิทยาลัยสายวิชาการในส่วนงานมีสิทธิเลือกตั้งกรรมการสภาอาจารย์ ประเภทผู้แทนส่วนงานของส่วนงานที่ตนสังกัด

ให้พนักงานมหาวิทยาลัยสายวิชาการของมหาวิทยาลัยทุกคนมีสิทธิเลือกตั้งกรรมการสภาอาจารย์ประเภททั่วไป

**ข้อ ๑๓** ให้คณาจารย์ประจําของมหาวิทยาลัยในส่วนงานมีสิทธิสมัครเข้ารับการเลือกตั้ง  
เป็นกรรมการสภาอาจารย์ประเภทผู้แทนส่วนงานของส่วนงานที่ตนสังกัด

ให้คณาจารย์ประจําของมหาวิทยาลัยมีสิทธิสมัครเข้ารับการเลือกตั้งเป็นกรรมการสภาอาจารย์ประเภททั่วไป

คณาจารย์ประจําของมหาวิทยาลัยมีสิทธิสมัครเข้ารับการเลือกตั้งเป็นกรรมการสภาอาจารย์  
ได้เพียงประเภทเดียว

**ข้อ ๑๔** ก่อนกรรมการสภาอาจารย์พ้นวาระการดํารงตําแหน่งไม่น้อยกว่า ๑๒๐ วัน ให้อธิการบดีแต่งตั้งคณะกรรมการดําเนินการเลือกตั้ง ประกอบด้วย

(๑) รองอธิการบดีที่อธิการบดีมอบหมาย เป็นประธานกรรมการ

(๒) ผู้อํานวยการกองหรือหัวหน้างานของส่วนงานที่รับผิดชอบงานด้านการเจ้าหน้าที่   
เป็นกรรมการ

(๓) ผู้อํานวยการกองหรือหัวหน้างานของส่วนที่รับผิดชอบด้านกฎหมาย เป็นกรรมการ

(๔) ผู้อํานวยการกองหรือหัวหน้างานของส่วนงานที่รับผิดชอบด้านอาคารสถานที่  
ของมหาวิทยาลัยทุกศูนย์ เป็นกรรมการ

(๕) หัวหน้างานหรือตําแหน่งอื่นที่มีฐานะเทียบเท่าของหน่วยงานที่มีหน้าที่รับผิดชอบงานธุรการของสภาอาจารย์คนหนึ่งเป็นกรรมการและเลขานุการ และอาจแต่งตั้งผู้ช่วยเลขานุการจากผู้ปฏิบัติงาน  
ในมหาวิทยาลัยอีกไม่เกิน ๒ คนก็ได้

**ข้อ ๑๕** ให้คณะกรรมการดําเนินการเลือกตั้งมีหน้าที่จัดการเลือกตั้งให้เป็นไปด้วยความเรียบร้อย สุจริต และเที่ยงธรรม และให้มีอํานาจหน้าที่ดังนี้

(๑) พิจารณากําหนดหลักเกณฑ์ วิธีการ และกําหนดการที่เกี่ยวข้องกับการดําเนินการเลือกตั้ง   
โดยออกเป็นประกาศคณะกรรมการดําเนินการเลือกตั้ง

(๒) ประกาศรายชื่อผู้มีสิทธิเลือกตั้ง

(๓) แต่งตั้งคณะอนุกรรมการประจําหน่วยเลือกตั้ง หรือคณะอนุกรรมการอื่น  
เพื่อทําหน้าที่ช่วยเหลือคณะกรรมการในการจัดการเลือกตั้ง

(๔) ดําเนินการรับสมัครรับเลือกตั้ง ตรวจสอบคุณสมบัติ และออกประกาศรายชื่อ  
ผู้สมัครรับเลือกตั้ง พร้อมหมายเลขประจําตัวผู้สมัครรับเลือกตั้ง

(๕) ควบคุม และดําเนินการเลือกตั้ง

(๖) ตรวจนับคะแนนการเลือกตั้ง

(๗) รายงานผลการเลือกตั้งต่ออธิการบดีเพื่อออกเป็นประกาศให้ผู้ได้รับการเลือกตั้ง  
เป็นกรรมการสภาอาจารย์

(๘) จัดการเลือกตั้งเพิ่มเติม

**ข้อ ๑๖** ให้คณะกรรมการดําเนินการเลือกตั้งจัดการเลือกตั้งกรรมการสภาอาจารย์  
ทั้งสองประเภท ให้แล้วเสร็จก่อนวาระการดํารงตําแหน่งของกรรมการสภาอาจารย์เดิมจะสิ้นสุดลง  
ไม่น้อยกว่า ๓๐ วัน

**ข้อ ๑๗** ในกรณีที่ยังได้ผู้รับการเลือกตั้งเป็นกรรมการสภาอาจารย์ไม่ครบจํานวน   
ให้คณะกรรมการดําเนินการเลือกตั้งจัดการเลือกตั้งกรรมการสภาอาจารย์เพิ่มเติมภายใน ๖๐ วัน   
นับแต่วันลงคะแนนเสียงเลือกตั้งครั้งแรก

ให้นําหลักเกณฑ์และวิธีการเลือกตั้งที่กําหนดไว้ในหมวดนี้มาใช้กับการเลือกตั้งเพิ่มเติม  
ตามวรรคหนึ่ง โดยอนุโลม

**ข้อ ๑๘** ในกรณีที่ผู้สมัครเข้ารับการเลือกตั้งหรือได้รับการเสนอชื่อเป็นกรรมการสภาอาจารย์  
ได้คะแนนเสียงจากการเลือกตั้งเท่ากัน ให้คณะกรรมการดําเนินการเลือกตั้งจัดให้ผู้ที่ได้คะแนนเสียงเท่ากันนั้น  
จับสลากตัดสิน

**ข้อ ๑๙** เมื่อกรรมการสภาอาจารย์พ้นจากตําแหน่งด้วยเหตุอื่นนอกจากการพ้นจากตําแหน่ง  
ตามวาระ ให้จัดให้มีการเลือกตั้งกรรมการสภาอาจารย์แทนตําแหน่งที่ว่างภายในสามสิบวันนับแต่วันที่ผู้นั้น  
พ้นจากตําแหน่ง เว้นแต่วาระของผู้ที่พ้นจากตําแหน่งเหลือไม่ถึงหนึ่งร้อยยี่สิบวันจะไม่จัดการเลือกตั้ง  
แทนตําแหน่งที่ว่างก็ได้ และให้สภาอาจารย์ประกอบด้วย ประธานสภาอาจารย์และกรรมการสภาอาจารย์เท่าที่มี

ให้นําหลักเกณฑ์และวิธีการเลือกตั้งที่กําหนดไว้ในหมวดนี้มาใช้กับการเลือกตั้ง  
แทนตามวรรคหนึ่ง โดยอนุโลม

**ข้อ ๒๐** ในกรณีมีปัญหากับการจัดการเลือกตั้งตามข้อบังคับนี้ ให้อธิการบดีโดยข้อเสนอ  
ของคณะกรรมการดําเนินการเลือกตั้งเป็นผู้มีอํานาจวินิจฉัยสั่งการให้ปฏิบัติตามจารีตประเพณี  
ของการเลือกตั้งทั่วไปในระบอบประชาธิปไตย

**หมวด ๔**

**การประชุมและการดําเนินงาน**

**ข้อ ๒๑** ภายใน ๑๕ วันนับแต่วันที่มีประกาศให้ผู้ที่ได้รับการเลือกตั้ง หรือผู้ตอบรับการเสนอชื่อเป็นกรรมการสภาอาจารย์ครบทุกประเภท และมีจํานวนไม่น้อยกว่าสามในสี่ของจํานวนกรรมการสภาอาจารย์  
ทั้งหมดแล้ว ให้อธิการบดีเรียกประชุมสภาอาจารย์ครั้งแรก

ในการประชุมสภาอาจารย์ตามวรรคหนึ่ง ให้สภาอาจารย์ประกอบด้วยกรรมการสภาอาจารย์  
เท่าที่มีอยู่

ในการประชุมสภาอาจารย์ครั้งแรก ให้อธิการบดีหรือรองอธิการบดีที่อธิการบดีมอบหมาย  
เป็นประธานที่ประชุม และให้มีอํานาจหน้าที่ควบคุมดูแลและจัดให้ที่ประชุมสภาอาจารย์ดําเนินการตามข้อ ๒๑   
จนเมื่อที่ประชุมสภาอาจารย์ได้ดําเนินการตามข้อ ๒๑ แล้ว ให้ผู้ที่ได้รับเลือกเป็นประธานสภาอาจารย์   
เป็นประธานที่ประชุมในการประชุมตามระเบียบวาระการประชุมเหลืออยู่ต่อไป

**ข้อ ๒๒** ในการประชุมสภาอาจารย์ครั้งแรก ให้สภาอาจารย์เลือกกรรมการสภาอาจารย์  
ให้ปฏิบัติหน้าที่ดังต่อไปนี้

(๑) ประธานสภาอาจารย์

(๒) รองประธานสภาอาจารย์ คนที่ ๑

(๓) รองประธานสภาอาจารย์ คนที่ ๒

(๔) เลขานุการสภาอาจารย์

(๕) รองเลขานุการสภาอาจารย์

ประธานสภาอาจารย์ หรือรองประธานสภาอาจารย์ แล้วแต่กรณี จะดํารงตําแหน่งเกินสองวาระติดต่อกันมิได้

**ข้อ ๒๓** ประธานสภาอาจารย์เป็นผู้แทนของสภาอาจารย์มีหน้าที่ควบคุม และดูแลการดําเนินงานของสภาอาจารย์ตามพันธกิจ วิสัยทัศน์ นโยบาย และแผนงานที่สภาอาจารย์กําหนด และปฏิบัติหน้าที่  
ตามที่มีกําหนดไว้ในกฎหมายและข้อบังคับมหาวิทยาลัย

ในกรณีที่ประธานอาจารย์ไม่อาจปฏิบัติหน้าที่ได้ หรือไม่มีผู้ดํารงตําแหน่งประธานสภาอาจารย์   
ให้รองประธานสภาอาจารย์คนที่ ๑ ปฏิบัติหน้าที่แทน หากประธานสภาอาจารย์และรองประธานสภาอาจารย์  
คนที่ ๑ ไม่อาจปฏิบัติหน้าที่ได้ ให้รองประธานสภาอาจารย์คนที่ ๒ ปฏิบัติหน้าที่แทน

ในกรณีที่ประธานสภาอาจารย์ไม่อาจปฏิบัติหน้าที่ได้ และไม่มีผู้ปฏิบัติหน้าที่แทนตามวรรคสอง   
ให้กรรมการสภาอาจารย์ที่มีอายุงานในมหาวิทยาลัยมากที่สุดปฏิบัติหน้าที่แทนประธานสภาอาจารย์

**ข้อ ๒๔** อํานาจหน้าที่อื่นของรองประธานสภาอาจารย์ เลขานุการและรองเลขานุการสภาอาจารย์ ให้เป็นไปตามที่ประธานสภาอาจารย์มอบหมายและแจ้งให้สภาอาจารย์ทราบ

**ข้อ ๒๕** นอกจากการประชุมสภาอาจารย์ครั้งแรกตามข้อบังคับนี้ให้ประธานสภาอาจารย์  
เรียกประชุมสภาอาจารย์เพื่อพิจารณาดําเนินการตามอํานาจหน้าที่ของสภาอาจารย์เป็นประจํา

กรรมการสภาอาจารย์จํานวนไม่น้อยกว่าหนึ่งในสามของจํานวนกรรมการสภาอาจารย์ทั้งหมด   
อาจเข้าชื่อกันขอให้ประธานสภาอาจารย์จัดให้มีการประชุมสภาอาจารย์เพื่อพิจารณาเรื่องที่อยู่ในอํานาจหน้าที่  
ของสภาอาจารย์ก็ได้

การเรียกประชุมสภาอาจารย์ และการประชุมสภาอาจารย์ให้เป็นไปตามระเบียบการประชุม  
ของสภาอาจารย์

**ข้อ ๒๖** การประชุมสภาอาจารย์ต้องมีกรรมการสภาอาจารย์เข้าร่วมประชุมไม่น้อยกว่ากึ่งหนึ่งของจํานวนกรรมการสภาอาจารย์ทั้งหมดจึงจะเป็นองค์ประชุม

หากการประชุมครั้งใดมีกรรมการสภาอาจารย์เข้าร่วมประชุมไม่ครบเป็นองค์ประชุม  
ตามวรรคหนึ่ง และมีเรื่องเร่งด่วนต้องพิจารณาและขอมติ ให้ประธานสภาอาจารย์หรือผู้ปฏิบัติหน้าที่แทน  
จัดให้มีการประชุมใหม่ภายใน ๗ วัน ในการประชุมใหม่ต้องมีกรรมการสภาอาจารย์เข้าร่วมประชุม  
ไม่น้อยกว่าหนึ่งในสามของจํานวนกรรมการสภาอาจารย์ทั้งหมด จึงจะเป็นองค์ประชุม

**ข้อ ๒๗** ในกรณีที่สภามหาวิทยาลัยบรรจุเรื่องที่มีผลกระทบต่อสถานะหรือสิทธิประโยชน์  
ของพนักงานมหาวิทยาลัยสายวิชาการ ให้ประธานสภาอาจารย์เรียกประชุมสภาอาจารย์เพื่อพิจารณาเรื่องดังกล่าวก่อนการประชุมสภามหาวิทยาลัย และให้ประธานสภาอาจารย์นําผลการประชุมของสภาอาจารย์ไปแจ้ง  
แก่ที่ประชุมสภามหาวิทยาลัยเพื่อประกอบการพิจารณาในระเบียบวาระนั้น

การปฏิบัติตามวรรคหนึ่งไม่เป็นการตัดสิทธิประธานสภาอาจารย์ในฐานะ  
เป็นกรรมการสภามหาวิทยาลัย ในการแสดงความคิดเห็นหรือลงมติ

**ข้อ ๒๘** การดําเนินงานและการประชุมสภาอาจารย์นอกเหนือจากที่กําหนดไว้ในหมวดนี้   
ให้เป็นไปตามระเบียบการประชุมของสภาอาจารย์

**ข้อ ๒๙** สภาอาจารย์อาจเชิญหรือแต่งตั้งผู้ปฏิบัติงานในมหาวิทยาลัย หรือผู้ทรงคุณวุฒิ   
ให้มาเข้าร่วมการประชุม หรือร่วมเป็นกรรมการ หรืออนุกรรมการ หรือมอบหมายให้ดําเนินการอย่างหนึ่งอย่างใดที่อยู่ในอํานาจหน้าที่ของสภาอาจารย์ก็ได้

**ข้อ ๓๐** สภาอาจารย์อาจร่วมกับสภาพนักงานมหาวิทยาลัยสายสนับสนุนวิชาการ  
ของมหาวิทยาลัย จัดให้มีการประชุมร่วมหรือเข้าร่วมการประชุมเพื่อปรึกษาหารือหรือมีมติร่วมกัน   
หรือร่วมกันทําข้อเสนอแนะ หรือให้คําปรึกษายื่นต่อสภามหาวิทยาลัยหรืออธิการบดีในเรื่องที่เกี่ยวข้อง  
กับการดําเนินการตามอํานาจหน้าที่ของสภาอาจารย์ หรือสภาพนักงานมหาวิทยาลัยสายสนับสนุนวิชาการก็ได้

สภาอาจารย์อาจร่วมกับสภาพนักงานมหาวิทยาลัยสายสนับสนุนวิชาการทํากิจกรรม  
ที่เป็นการส่งเสริมความสัมพันธ์อันดีระหว่างผู้ปฏิบัติงานในมหาวิทยาลัยก็ได้

**หมวด ๕**

**สิทธิประโยชน์ของประธานสภาอาจารย์ และกรรมการสภาอาจารย์**

**ข้อ ๓๑** การปฏิบัติหน้าที่ประธานสภาอาจารย์และกรรมการสภาอาจารย์ ถือเป็นภาระงาน  
ของพนักงานมหาวิทยาลัยสายวิชาการที่ผู้บังคับบัญชาจะต้องนําไปประกอบการพิจารณาประเมินผล  
การปฏิบัติงานเพื่อการดังต่อไปนี้

(๑) การพิจารณาต่อสัญญาปฏิบัติงาน

(๒) การเลื่อนหรือขึ้นเงินเดือนประจําปี

(๓) การพิจารณาให้ความดีความชอบหรือผลประโยชน์อื่นที่ผู้บังคับบัญชาพิจารณาให้แก่ผู้ใต้บังคับบัญชาโดยอาศัยการประเมินผลการปฏิบัติงาน

**ข้อ ๓๒** การปฏิบัติหน้าที่โดยสุจริตและชอบด้วยกฎหมาย ระเบียบ หรือข้อบังคับ  
ของประธานสภาอาจารย์และกรรมการสภาอาจารย์ย่อมได้รับการคุ้มครอง ผู้บังคับบัญชาจะลงโทษทางวินัย จรรยาบรรณ หรือกระทําการใด ๆ ในทางที่จะส่งผลกระทบเสียหายต่อสถานะหรือตําแหน่งหน้าที่  
ของผู้นั้นโดยอาศัยเหตุจากการปฏิบัติหน้าที่นั้นมิได้

**หมวด ๖**

**บทเฉพาะกาล**

**ข้อ ๓๓** ให้ประธานสภาอาจารย์และกรรมการสภาอาจารย์ ซึ่งดำรงตำแหน่งอยู่ก่อน  
วันที่ข้อบังคับฉบับนี้มีผลใช้บังคับ คงดำรงตำแหน่งต่อไปจนกว่าจะครบวาระตามข้อบังคับมหาวิทยาลัยธรรมศาสตร์ว่าด้วยสภาอาจารย์ พ.ศ. ๒๕๕๙

ประกาศ ณ วันที่ ๑๗ พฤษภาคม พ.ศ. ๒๕๖๓

(ศาสตราจารย์พิเศษ นรนิติ เศรษฐบุตร)นายกสภามหาวิทยาลัย